ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

i-justice

Αρ. Αίτησης 176/2023

 20 Φεβρουαρίου 2024

[Χ. ΜΑΛΑΧΤΟΣ, Δ.]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964, ΩΣ ΤΡΟΠΟΠΟΙΗΘΗΚΕ

ΚΑΙ

ΑΝΑΦΟΡΙΚΑ ΜΕ ΤON ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ A. A. ΜΕ ΔΕΑ [ ], ΗΜΕΡ. ΓΕΝΝΗΣΗΣ [ / /1994] ΓΙΑ ΕΚΔΟΣΗ ΠΡΟΝΟΜΙΑΚΟΥ ΕΝΤΑΛΜΑΤΟΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΕΡΕΥΝΑΣ ΗΜΕΡΟΜΗΝΙΑΣ 20.10.23, ΤΟ ΟΠΟΙΟ ΕΚΔΟΘΗΚΕ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΠΑΦΟΥ, ΣΤΗ ΒΑΣΗ ΤΗΣ ΕΝΟΡΚΗΣ ΔΗΛΩΣΗΣ ΤΟΥ Α/ΑΣΤ.4825 Μ. ΧΑΡΑΛΑΜΠΟΥΣ, ΓΙΑ ΕΡΕΥΝΑ ΤΗΣ ΟΙΚΙΑΣ ΤΟΥ ΑΙΤΗΤΗ, ΣΤΗΝ ΟΔΟ [ ] ΑΡΙΘΜΟΣ [ ], ΔΙΑΜΕΡΙΣΜΑ [ ], ΧΛΩΡΑΚΑ, ΠΑΦΟΣ, ΔΥΝΑΜΕΙ ΤΟΥ ΠΕΡΙ ΠΟΙΝΙΚΗΣ ΔΙΚΟΝΟΜΙΑΣ ΝΟΜΟΥ, ΚΕΦΑΛΑΙΟ 155, ΑΡΘΡΑ 27, 28 ΚΑΙ 29

*Μ. Νεοφύτου (κα) για Μ. Νεοφύτου & Συνεργάτες Δ.Ε.Π.Ε.*

*Π. Βαρνάβας, δικηγόρος της Δημοκρατίας εκ μέρους του Γενικού Εισαγγελέα της Δημοκρατίας*, για τη Δημοκρατία.

\_\_\_\_\_\_\_\_\_\_\_\_\_\_\_\_\_\_\_\_

**Α Π Ο Φ Α Σ Η**

 **ΜΑΛΑΧΤΟΣ, Δ.**: Ο Αιτητής ζητά την έκδοση προνομιακού εντάλματος Certiorari για ακύρωση του εντάλματος έρευνας της κατοικίας του, ημερ.20.10.2023, που εκδόθηκε από Δικαστή του Επαρχιακού Δικαστηρίου Πάφου, το κατώτερο Δικαστήριο.

 Είναι η θέση του Αιτητή ότι το κατώτερο Δικαστήριο υπερέβηκε την εξουσία του, εφόσον δεν πληρούνταν οι προϋποθέσεις για την έκδοση του εντάλματος αφού, από τη μαρτυρία που είχε τεθεί ενώπιον του, δεν στοιχειοθετείτο «*εύλογη αιτία να πιστεύεται*» ότι στην κατοικία του υπήρχε οιονδήποτε από τα αντικείμενα που αναζητούσε η Αστυνομία (***Άρθρο 27*** του ***περί Ποινικής Δικονομίας Νόμου, Κεφ.155***[[1]](#footnote-1)) και ούτε είχε, κατ’ επέκταση, τεκμηριωθεί η αναγκαιότητα για την έκδοση του.

 Το ένταλμα έρευνας της κατοικίας του Αιτητή εκδόθηκε στη βάση ένορκης δήλωσης στην οποία περιγράφεται η εμπλοκή δεκατεσσάρων άλλων προσώπων, πέραν του Αιτητή, στη διάπραξη αριθμού αδικημάτων με πυρήνα την παράβαση του Μεταναστευτικού Νόμου, με την υποβοήθηση της παράνομης εισόδου στη Δημοκρατία μεταναστών, το λαθρεμπόριο μεταναστών κατά παράβαση συναφών νομοθεσιών και τη νομιμοποίηση εσόδων από τις παράνομες αυτές δραστηριότητες. Ο Αιτητής απαριθμείται στον όρκο ως ο 8ος ύποπτος.

Η συγκέντρωση πληροφοριών από την Αστυνομία αναφορικά με το κύκλωμα άρχισε από τον Ιούνιο του 2019 και, σε σχέση με αριθμό υπόπτων μεταξύ των οποίων και ο Αιτητής, συνεχίστηκε «*μέχρι και πρόσφατα*». Η ροή των πληροφοριών ήταν, όπως αναφέρεται στον όρκο, σποραδική και αξιολογείτο. Ο 1ος ύποπτος, ο οποίος διαμένει στην Τουρκία, φέρεται ως ο επικεφαλής του κυκλώματος οι δραστηριότητες του οποίου αρχίζουν με τον εντοπισμό Σύριων που διαμένουν στην Κύπρο και έχουν συγγενικά πρόσωπα τα οποία επιθυμούν να εισέλθουν στη Δημοκρατία. Στον όρκο περιγράφεται η αποδιδόμενη στον κάθε ύποπτο εμπλοκή και ο ρόλος του στο κύκλωμα.

Στον Αιτητή έχει παραχωρηθεί την 23.2.2018 το καθεστώς της συμπληρωματικής προστασίας, ενώ από την 23.6.2023 εκκρεμεί αίτηση του για ανανέωση της άδειας παραμονής του στη Δημοκρατία σύμφωνα με το καθεστώς αυτό. Περιγράφεται ως συνεργάτης του 4ου υπόπτου, που είναι ένα από τα πρόσωπα που εντοπίζει τα «*συγγενικά πρόσωπα*» στην Κύπρο. Η εμπλοκή του στο κύκλωμα είναι, σύμφωνα με τον όρκο, η είσπραξη χρημάτων από τα βρισκόμενα στην Κύπρο συγγενικά πρόσωπα των προσώπων τα οποία επιθυμούν να εισέλθουν στη Δημοκρατία. Τα χρήματα τα οποία εισπράττει ο Αιτητής «*καταλήγουν*», αναφέρεται, στον 4ον ύποπτο, ο οποίος τα αποστέλλει στον 1ον ύποπτο.

Αναφέρεται ακόμα για τον Αιτητή ότι τα τελευταία τέσσερα χρόνια ταξιδεύει συχνά σε διάφορες αραβικές χώρες. Σημειώνονται οι δηλώσεις εισοδημάτων του και ότι είναι κάτοχος «*πέραν του ενός τραπεζικού λογαριασμού σε Τραπεζικά Ιδρύματα στην Δημοκρατία*».

Καταλήγει ο όρκος:

«αιτούμαι από το Σεβαστό σας Δικαστήριο την έκδοση Ενταλμάτων Έρευνας της οικίας, υποστατικών και οχημάτων των υπόπτων 2-15 καθώς και των υποστατικών με την επωνυμία «Rose Café Restaurant» και «THE PRINCE MINI MARKET» όπως αυτά καταγράφηκαν πιο πάνω, με σκοπό τον εντοπισμό, την παραλαβή και φύλαξη τεκμηρίων που σχετίζονται με τα πιο πάνω αναφερόμενα ποινικά αδικήματα, όπως χρηματικά ποσά, αποδείξεις είσπραξης/αποστολής χρημάτων, κινητά τηλέφωνα – κάρτες κινητής τηλεφωνίας (sim card) – usb/ κάρτες μνήμης και ηλεκτρονικούς υπολογιστές που περιέχουν στοιχεία φωτογραφίες, αριθμούς τηλεφώνων .η άλλες πληροφορίες για τους συγγενείς των υποψηφίων μεταναστών ή για τους μετανάστες που αναμένεται να έρθουν παράνομα ή/και για μετανάστες που ήδη έφθασαν στην Κύπρο, ταξιδιωτικά έγγραφα τρίτων προσώπων, καθώς και έγγραφα/σημειώσεις που περιέχουν οτιδήποτε που σχετίζεται με τα υπό διερεύνηση αδικήματα».

 Η εμπλοκή του Αιτητή στο κύκλωμα, όπως περιγράφηκε στον όρκο, δεν δικαιολογούσε την έκδοση εντάλματος έρευνας της κατοικίας του για τον εντοπισμό των αντικειμένων που αναφέρονται στον όρκο και καταγράφονται στο ένταλμα έρευνας. Η εμπλοκή του καθορίστηκε ως η είσπραξη χρημάτων. Η κατοχή σε πρώτο στάδιο από τον ίδιο χρημάτων, εισπράξεων από τις παράνομες δραστηριότητες του κυκλώματος, και το ενδεχόμενο φύλαξη τους στην συνέχεια στην κατοικία του, θα μπορούσε να συζητηθεί ότι θα μπορούσε να ικανοποιεί τις προϋποθέσεις του ***άρθρου 27*** του ***Κεφ.155*** εφόσον υφίστατο χρονική εγγύτητα μεταξύ της μαρτυρίας για την είσπραξη των χρημάτων από τον Αιτητή και της έκδοσης του εντάλματος έρευνας της κατοικίας του. Η συγκέντρωση πληροφοριών από την Αστυνομία αναφορικά με το κύκλωμα, που συνεχίστηκε «*μέχρι και πρόσφατα*», δεν αναφέρθηκε ότι περιλάμβανε και πληροφορία ότι «*πρόσφατα*» ο Αιτητής είχε εισπράξει χρήματα (διακρίνεται η ***Κ.Ν., Πολ. Έφ. Αρ.366/2021, ημερ.5.4.2023***). Δεν είχε τεθεί ενώπιον του κατώτερου Δικαστηρίου καμιά μαρτυρία που να προσδιορίζει πότε είχε ο Αιτητής εισπράξει κάποιο ποσό, ώστε η διασύνδεση της οικίας του ως χώρος πιθανής φύλαξης να ήταν εύλογη με αναφορά στην εγγύτητα του χρόνου είσπραξης και του χρόνου έκδοσης του εντάλματος έρευνας της κατοικίας του.

 Από τη μαρτυρία που είχε τεθεί ενώπιον του κατώτερου Δικαστηρίου δεν μπορούσε εξ αντικειμένου να τεκμηριωθεί «*εύλογη αιτία να πιστεύεται*» ότι στην κατοικία του Αιτητή μπορούσε να ανευρεθεί οποιοδήποτε από τα αντικείμενα που αναζητούσε η Αστυνομία. Δεν επρόκειτο για οτιδήποτε περισσότερο από απλό ενδεχόμενο ότι εφόσον ο Αιτητής εμπλέκεται, ίσως κάτι το σχετικό να υπάρχει στην κατοικία του, που να φανεί χρήσιμο στη διερεύνηση των παράνομων δραστηριοτήτων του κυκλώματος. Αυτό δεν συνιστά τίποτε περισσότερο από προσπάθεια αλίευσης μαρτυρίας. Η έκδοση του υπό έλεγχο εντάλματος δεν μπορούσε αντικειμενικά να δικαιολογηθεί, δεν ήταν αναγκαία η έκδοση του και επομένως αυτό εκδόθηκε καθ’ υπέρβαση της εξουσίας του Δικαστηρίου που το εξέδωσε.

 Εκδίδεται συνεπώς προνομιακό ένταλμα Certiorari με το οποίο το ένταλμα έρευνας της κατοικίας του Αιτητή, ημερ.20.10.2023, που εκδόθηκε από το Επαρχιακό Δικαστήριο Πάφου, ακυρώνεται.

 Τα έξοδα της Αίτησης, όπως και τα έξοδα της Αίτησης 170/2023 για την άδεια, όπως θα υπολογιστούν από τον Πρωτοκολλητή και θα εγκριθούν από το Δικαστήριο, πλέον το Φ.Π.Α. εάν υπάρχει, επιδικάζονται υπέρ του Αιτητή και εναντίον της Καθ΄ ης η Αίτηση.

 Χ. Μαλαχτός, Δ.

1. Όταν δικαστής ικανοποιείται με ένορκη έγγραφη δήλωση ότι υπάρχει εύλογη αιτία να πιστεύεται ότι σε οποιοδήποτε τόπο υπάρχει-

(α) οτιδήποτε στο οποίο ή σε σχέση με το οποίο διαπράχτηκε ποινικό αδίκημα ή υπάρχει υποψία ότι διαπράχτηκε ή

(β) οτιδήποτε για το οποίο υπάρχει εύλογη αιτία να πιστεύεται ότι θα παρέχει απόδειξη ως προς τη διάπραξη ποινικού αδικήματος ή

(γ) οτιδήποτε για το οποίο υπάρχει εύλογη αιτία να πιστεύεται ότι προορίζεται να χρησιμοποιηθεί για το σκοπό διάπραξης ποινικού αδικήματος, ο δικαστής δύναται σε οποιοδήποτε χρόνο να εκδώσει ένταλμα (το οποίο αναφέρεται στο νόμο αυτό ως “ένταλμα έρευνας”), που εξουσιοδοτεί το πρόσωπο που κατονομάζεται σε αυτό-

(ι) να ερευνήσει τον τόπο αυτό προς ανεύρεση οποιουδήποτε τέτοιου πράγματος και να κατάσχει και μεταφέρει αυτό ενώπιον του Δικαστηρίου από το οποίο εκδόθηκε το ένταλμα έρευνας ή ενώπιον άλλου Δικαστηρίου για να τύχει αυτό μεταχείρισης σύμφωνα με το νόμο … [↑](#footnote-ref-1)